KIRJALLINEN KYSYMYS E-0621/03

esittäjä(t): Olivier Dupuis (NI) komissiolle

(3. maaliskuuta 2003)

Aihe: Patriarkka Thich Huyen Quangin kriittinen tila

Pariisissa toimivan Que Mê Demokratia Vietnamiin -järjestön mukaan Vietnamin yhdistyneen buddhalaiskirkon (perinteinen, riippumaton, vuodesta 1981 kielletty kirkko) patriarkka, 86-vuotias Thich Huyen Quang kärsii kivuliaasta turvotuksesta silmäkulmassa. Quang Ngain sairaalan lääkärit tutkivat Thich Huyen Quangin viime viikolla, ja heidän mukaansa kyseessä voi olla syöpä. Koska Quang Ngain sairaalassa ei ole kyseisen sairauden hoitoon tarvittavaa välineistöä, lääkärit kehottivat, että Thich Huyen Quang siirrettäisiin kiireellisesti johonkin Saigonin (Ho Chi Minhin kaupunki) sairaaloista leikattavaksi. Quang Ngainin turvallisuusviranomaiset kuitenkin hylkäsivät lääkärien ehdotuksen 12. helmikuuta 2003, ja Thich Huyen Quangille muistutettiin, ettei hänellä ole lupaa poistua Quang Ngain provinssin alueelta. Muistutettakoon, että Thich Huyen Quang on ollut vangittuna ilman oikeudenkäyntiä vuodesta 1982 eikä hän tiedä edes syitä pidätykseensä. Quangilta on riistetty kansalaisoikeudet sekä perusvapaudet, uskonnonvapaus ja oikeus vapaaseen liikkumiseen. Buddhalaiskirkon johtaja kärsii myös kohonneesta verenpaineesta, kroonisesta niveltulehduksesta ja vatsavaivoista. Quangin terveydentila on heikentynyt huomattavasti hänen oltuaan 21 vuotta pidätettynä Quang Ngain syrjäisen provinssin Cho Chuan kylässä sijaitsevassa Quang Phuoc -pagodin viereisessä piharakennuksessa.

Mitkä ovat komission viimeisimmät tiedot Thich Huyen Quangin tilanteesta? Komissio on ponnistellut yhdessä jäsenvaltioiden kanssa Thich Huyen Quangin ja Vietnamin yhdistyneen buddhalaiskirkon pääsihteerin Thic Quand Don vapauttamisen puolesta. Miten komissio arvioi Vietnamin viranomaisten osoittamaa itsepintaisuutta kieltäytyä vapauttamasta näitä kahta kirkon johtohenkilöä? Mihin uusiin toimiin komissio aikoo ryhtyä, jotta maan viranomaiset lopettaisivat yhdistyneen buddhalaiskirkon patriarkan ja pääsihteerin vainoamisen ja yleisesti kaikkien Vietnamissa ei-tunnustettujen kirkkojen jäsenten vainoamisen?

Christopher Pattenin komission puolesta antama vastaus

(21. maaliskuuta 2003)

Komissio jakaa arvoisan parlamentin jäsenen huolen patriarkka Thich Huyen Quangia koskevista vahvistamattomista tiedoista ja pyrkii saamaan selvyyden hänen tämänhetkisestä tilastaan. Komissio on myös pannut merkille tiedot, joiden mukaan hallitus ei pyri estämään häntä saamasta lääkärinhoitoa mutta että hoito ei saisi tapahtua Ho Chi Minh Cityssä.

Komissio yhdessä Vietnamissa edustettuina olevien jäsenvaltioiden kanssa seuraa tarkkaan maan ihmisoikeustilannetta, mukaan luettuna yksittäisiä tapauksia sekä uskonnon- ja mielipiteenvapauteen liittyviä kysymyksiä, osana unionin politiikkaa, jolla pyritään kannustamaan ja tukemaan Vietnamin hallituksen sitoutumista ihmisoikeuksien edistämiseen. Komissio osallistuu jäsenvaltioiden kanssa myös säännölliseen vuoropuheluun kaikkien Vietnamin hallitukselle ihmisoikeusasioista esitettävien diplomaattisten yhteydenottojen yhteydessä.

Komissio ja jäsenvaltioiden edustajat jatkavat Vietnamin ihmisoikeustilanteen seuraamista tarkkaan ja ottavat esille aiheellisia yksittäisiä huolenaiheita Vietnamin hallituksen kanssa.